KKP บวกกว่า 4% โบรกฯ คาดกำไร Q3 โตแกร่ง-จ่ายปันผลสูงกว่าคาด
KKP บวกกว่า 4% โบรกฯ เล็งกำไร Q3 โตแกร่ง-จ่ายเงินปันผลสูงกว่าคาด ล่าสุด ณ เวลา 12.03 น.อยู่ที่ 55.25 บาท บวก 2.25 บาท หรือ 4.25% สูงสุด 55.50 บาท ต่ำสุด 53.25บาท ด้วยมูลค่าซื้อขาย 225.88ล้านบาท ด้าน บล.โกลเบล็ก แนะซื้อเก็งกำไร
3 ต.ค. 2559

ผู้สื่อข่าวรายงานว่า ราคาหุ้นธนาคารเกียรตินาคิน จำกัด (มหาชน) หรือ KKP ล่าสุด ณ เวลา 12.03 น. อยู่ที่ 55.25 บาท บวก 2.25 บาท หรือ 4.25% สูงสุด 55.50 บาท ต่ำสุด 53.25 บาท ด้วยมูลค่าซื้อขาย 225.88 ล้านบาท ขณะที่ดัชนีหุ้นไทยโดยรวมบวก 0.59%

โดย บล.โกลเบล็ก ระบุในบทวิเคราะห์ แนะนำ “ซื้อเก็งกำไรแบบ Selective Buy” KKP หนึ่งในกลุ่มธนาคารที่ปล่อยสินเชื่อ Leasing สูง คาดกำไรไตรมาส 3/59 เติบโตขึ้นจากการตั้งสำรองลดลง
ขณะที่ บล.เคจีไอ (ประเทศไทย) ระบุในบทวิเคราะห์ว่า KKP ให้ผลตอบแทนเป็นบวกตามความคาดหวังว่าบริษัทอาจจ่ายเงินปันผลสูงกว่าที่คาดเดิม และกำไรไตรมาส 3/59 น่าจะออกมาแข็งแกร่ง ในช่วง 9 เดือนแรกของปีนี้ ผลตอบแทนรวมอยู่ที่ 34.0% เทียบกับ SET ที่เพิ่มขึ้น 14.6% และหากพิจารณาจากการเริ่มจัดตั้งพอร์ตในปี 2555 ผลตอบแทนสะสมอยู่ที่ 132.5% เทียบกับ SET ที่เพิ่มขึ้น 45.6%